Azores

As Azores (en portugués Os Açores) formen un archipelago d'islas portuguesas situato en mel meyo de l'oceano Atlantico a uns 1.500 km de Lisboa y a uns 3.900 km d'a costa este d'America d'o Norte. Cheografía Ye un conchunto de nueu islas que s'estendillan en dirección norte-ueste sud-este a o largo de mas de 600 kilometros y conforman una aria economica exclusiva d'1,1 millons de kilometros cuadratos. O punto mas occidental d'ista aria se troba a 3.380 km d'America d'o Norte. Fueras d'a isla de Santa Maria, toda a resta tienen orichen volcanico. O mont de Pico, en a isla homonima, ye, con os suyos 2.351 m, a mas alta de Portugal. As Azores son, de feito, os picos d'as montanyas mas altas d'a planeta, si las mesuramos dende a base enta o fundo de l'oceano. As Azores se situan sobre a Dorsal Centro-Atlantica en una endreitura de contacto entre tres placas: placa nortamericana, placa euroasiatica y placa africana. As islas mes occidentals de l'archipelago (Corvo y Flores) son en a placa nortamericana; as atras son en o contacto entre as placas euroasiatica y africana, que se fa por meyo d'o Rift de Terceira, d'a falla transformant d'Azores-Chibraltar y d'a Microplaca d'Azores. L'archipelago forma una d'as dos rechions autonomas de Portugal, a Rechión Autonoma d'as Azores. Tien 2.355 km2 y una población de 238.767 habitants (2002). A capital d'as Azores ye a ciutat de Ponta Delgada, en a isla de São Miguel, a mas gran y mas poblata de l'archipelago. As atras dos capitals son Angra do Heroísmo, en Terceira, y Horta, en Faial. Tamién i destacan as ciudaz de Praia da Vitória, tamién en Terceira, y Ribeira Grande, en São Miguel. As nueu islas se dividen en tres grupos: O grupo oriental, con São Miguel, Santa Maria y as isletas d'as Formigas. O grupo central, con Terceira, Graciosa, São Jorge, Pico y Faial. O grupo occidental, con Flores y Corvo. Etimolochía L'orichen d'o nombre de l'archipelago no se conoixe con exactitut. Tradicionalment, se diz que deriva de l'azor (açor en portugués), porque se suposa que yera un au que i yera habitual en l'inte d'o descubrimiento. De feito, manimenos, nunca no bi'n ha habito en as islas. Bels historiadors piensan que o toponimo tien o suyo orichen en a embotada antiga en portugués azures (atzurs, ye decir, azuls) por a color azul d'as islas vistas dende luent. A mayoría, manimenos, creye que o nombre deriva d'as aus, si bien no d'as astors sino d'una subspecie local d'esparver (Buteo buteo), que sería l'animal que os primers exploradors identificoron erroniament con aquels. Rechión Autonoma d'as Azores A Rechión Autonoma d'as Azores (en portugués Região Autónoma dos Açores) ye un territorio de Portugal con autonomía politica y administrativa y, alavez, una rechión ultraperiferica d'a Unión Europea que cheograficament corresponde a l'archipelago d'as Azores. As islas no tienen existencia churidica propia aintro de l'ordenamiento territorial de l'archipelago, fueras d'a lei electoral rechional, en a que sirven de base ta as circumscripcions electorals. Iste feito ha prebocato cuantas criticas, ya que promueve a sobrerrepresentación d'as islas menos poblatas en l'Asamblea Rechional y creba a proporcionalidat. Municipios L'archipelago se divide administrativament en 19 municipios: Angra do Heroísmo ciudat Calheta Corvo Horta ciudat Lagoa Lajes das Flores Lajes do Pico Madalena nord-este Ponta Delgada ciutat Povoação Praia da Vitória ciutat Ribeira Grande ciutat Santa Cruz da Graciosa Santa Cruz das Flores São Roque do Pico Velas Vila do Porto Vila Franca do Campo Personaches famosos Vitorino Nemésio Natália Correia Referencias NUÑEZ SEIXAS, Xosé M. (1998), Movimientos nacionalistas en Europa en el siglo XX, Madrid, Síntesis (Historia Universal Contemporánea, 26). FERNANDEZ ARMESTO, Felipe (1996), Los hijos de Zeus, Barcelona, Grijalbo. JANKE, Peter (1983), Guerrilla and terrorist organisations, Oxford, Harvest Press. Vinclos externos Se veigan as imáchens de Commons sobre as Azores. (pt) Açores.com (ca) Fotografies de les illes Açores (en) The Azores Islands (pt) PNA Partido Nacionalista dos Açores (pt) PIFA Partido Independente Federalista Açoriano